### Beslutningstema

I denne sag skal Sundhedsudvalget godkende en ny samarbejdsaftale med Agerskov Friplejehjem Møllevangen.

### Historik

Den nuværende samarbejdsaftale er indgået pr. 1. august 2017, hvor Agerskov Friplejehjem Møllevangen overgik fra at være et kommunalt plejecenter til et friplejehjem.

På Sundhedsudvalgets møde d. 4. december 2023 godkendte Sundhedsudvalget igangsættelsen af en revidering af den nuværende samarbejdsaftale.

### Sagsfremstilling

Da samarbejdsaftalen blev indgået i 2017, var det baseret på en borgergruppes henvendelse til Tønder Kommune med ønske om at omdanne Plejecenter Møllevangen til et friplejehjem. Samarbejdsaftalen tager derfor afsæt i ønsket om at udvikle et friplejehjem. I dag er [adresse] et etableret friplejehjem, og der er etableret et velfungerende samarbejde mellem Tønder Kommune og Møllevangen. Fremadrettet vil der være et større behov for at samarbejdsaftalen har fokus på driften frem for overgangen til friplejehjem.

Revideringen af samarbejdsaftalen har været drøftet på de halvårlige samarbejdsmøder mellem Møllevangen og Tønder Kommune. Seneste møde blev afholdt 27. maj 2024.

Jf. punkt 15 i samarbejdsaftalen kan de ikke lovbestemte dele af samarbejdsaftalen revideres i forbindelse med samarbejdsmøderne. Ændringerne til samarbejdsaftalen kan tidligst have virkning med ½ års varsel. Såfremt samarbejdsaftalen godkendes på det kommende møde i Kommunalbestyrelsen, vil den nuværende samarbejdsaftale med Møllevangen blive opsagt pr. 28. juni 2024.

### Økonomi

Revisionen af samarbejdsaftalen forventes ikke at ændre de økonomiske forhold.

### Indstilling Fagchefen for Pleje og Omsorg indstiller,

|  |  |
| --- | --- |
| at | Sundhedsudvalget godkender den nye samarbejdsaftale, og |
| at | den nye samarbejdsaftale sendes til godkendelse i Kommunalbestyrelsen. |

Beslutning fra Sundhedsudvalget, 10. juni 2024, pkt. 8:

Indstillingen anbefales.

### Beslutning

Indstillingen godkendt.